Brexit: May vandag weer terug in Brussel | Netwerk24
20 Februarie 2019 07:35
Theresa May, Britse premier, keer Woensdag terug na Brussel, setel van die Europese Kommissie (EK), om 'n manier te vind om die bestaande Brexit-ooreenkoms deur die Britse parlement goedgekeur te kry.
Sy gaan met Jean-Claude Juncker, president van die Europese Kommissie, vergader nadat Britse regeringsamptenare reeds die afgelope paar dae ook met die Europese Unie (EU) vergader het.
May hoop op 'n deurbraak in die groot knelpunt, die Ierse grenskwessie, oftewel die sogenaamde "backstop" in die bestaande ooreenkoms, waaroor reeds in November verlede jaar ooreengekom is, maar nie die steun van parlementslede in Londen geniet nie.
Daar sal op 27 Februarie weer gestem word.
Theresa May, Britse premier, en Jean-Claude Juncker, president van die Europese Kommissie, gaan weer ontmoet om oor Brexit te gesels.
Een van Juncker se personeellede meen hoewel die EK-president baie respek vir May het en 'n vriendelike gesprek met haar sal voer, verwag hy nie 'n deurbraak nie.
Brittanje moet die EU oor 37 dae verlaat, en die EU het al telkens aangedui dat hy nie bereid is om weer te onderhandel nie.
Meer oor: Theresa May | Jean-Claude Juncker | Donald Tusk | Engeland | Brussel | Europese Unie | Brittanje | Brexit